FI Euroopan unionin virallinen lehti L 154/3

EUROOPAN KESKUSPANKIN SUUNTAVIIVAT (EU) 2018/876,

annettu 1 päivänä kesäkuuta 2018,

yhteisötietorekisteristä (EKP/2018/16)

EUROOPAN KESKUSPANKIN NEUVOSTO, joka

ottaa huomioon Euroopan unionin toiminnasta tehdyn sopimuksen ja erityisesti sen 127 artiklan 2 ja 5 kohdan,

ottaa huomioon Euroopan keskuspankkijärjestelmän ja Euroopan keskuspankin perussäännön ja erityisesti sen 5.1, 12.1 ja 14.3 artiklan,

sekä katsoo seuraavaa:

(1) Euroopan keskuspankki (EKP) ylläpitää yhteisötietorekisteriä (Register of Institutions and Affiliates Data, RIAD). RIAD on oikeudellisia ja muita tilastollisia institutionaalisia yksiköitä koskevien viitetietojen yhteinen tietoaineisto. Rekisteriin kerätyt tiedot tukevat liiketoimintaprosesseja koko eurojärjestelmässä sekä Euroopan keskuspankkijärjestelmän (EKPJ) ja yhteisen valvontamekanismin (YVM) tehtävien hoitamista. RIAD edistää osaltaan erilaisten tietoaineistojen yhdistämistä erityisesti tarjoamalla yhteisiä tunnistekoodeja. Kun RIAD-tietokannan tiedot yhdistetään tietoihin, joita saadaan muista tietokannoista, kuten keskitetystä arvopaperitietokannasta (CSDB), arvopaperien omistusta koskevien tilastojen tietokannasta (SHSDB) ja yksityiskohtaisia analyyttisiä luottotietoja koskevasta yhteisestä tietokannasta (AnaCredit), ne ovat taustana selvityksille ja tutkimuksille, jotka tukevat rahapoliittisten päätösten tekemistä, systeemiriskien varhaista havaitsemista sekä makrovakauspolitiikan harjoittamista ja mikrotason vakauden valvontaa. RIAD-tietokannan tietoja käytetään myös laadittaessa virallisia luetteloja rahalaitoksista, sijoitusrahastoista, arvopaperistamiseen osallistuvista erityisyhteisöistä, maksuliiketilastojen kannalta merkittävistä laitoksista ja vakuutuslaitoksista. Yhteisöjen viitetietojen kirjaukset käsitellään ja rekisteröidään RIAD-tietokantaan olemassa olevia prosesseja soveltaen.

(2) RIAD sisältää yksittäisiä yhteisöjä ja tällaisten yhteisöjen välisiä suhteita koskevia useita erilaisia tietoattribuutteja. Niiden avulla voidaan muun muassa johtaa ryhmärakenteita. Nämä rakenteet, mukaan lukien rakenne, joka tunnetaan nimellä ”läheinen sidos”, voidaan koota eri tavalla kirjanpitoa tai varovaisuusperiaatteen mukaista konsolidointia varten. Nämä tietoprosessit ja niihin liittyvät analyysit tukevat vakuus- ja riskinhallintaa, finanssimarkkinoiden vakautta sekä mikrotason vakauden valvontaa.

(3) Kukin kansallinen keskuspankki toimittaa tällä hetkellä tietonsa ja niitä koskevat päivitykset RIAD-tietokantaan EKP:n eri säädösten, kuten suuntaviivojen EKP/2014/15 (1), Euroopan keskuspankin asetuksen (EU) N:o 1333/2014 (EKP/2014/48) (2) ja Euroopan keskuspankin asetuksen (EU) 2016/867 (EKP/2016/13) (3) mukaisesti. EKPJ käyttää myös tasetietoja, joita toimitetaan EKP:n raha- ja rahoitustilastojen yhteydessä sen vastapuolista, siten kuin nämä on määritelty Euroopan keskuspankin suuntaviivojen (EU) 2015/510 (EKP/2014/60) (4) 2 artiklan 11 kohdassa. Tulevaisuudessa kansallisten keskuspankkien edellytetään toimittavan tietoja ja päivityksiä RIAD-tietokantaan myös yritysten ja muiden yhteisöjen osalta erityisesti AnaCreditin tukemiseksi. EKPJ:n tilastoinnin perustan (Public Commitment on European Statistics by the ESCB) ja EKPJ:n tilastotietojen laadunvalvontamallin (Data Quality Assessment Framework) (5) sekä laadunvarmistusmenettelyiden mukaisesti kansalliset keskuspankit tarkastavat ja varmistavat EKP:n saataville annettavien tietojen laadun.

(4) Näiden suuntaviivojen tarkoituksena on viitetietojen tarjoamisen, päivittämisen ja validoimisen osalta sovittaa paremmin yhteen kunkin kansallisen keskuspankin ja sen asianomaisen toiminnallisen yksikön vastuut.

(5) Näissä suuntaviivoissa tarkoitettujen säädösten nojalla kerättyjen tilastotietojen luottamuksellisuutta pitäisi suojella neuvoston asetuksen (EY) N:o 2533/98 (6) mukaisesti. Jos tietojen keruu ei perustu EJRK:n tilastointisäännöstöön, tällaisiin tietoihin sovelletaan tietoja antavan tahon kanssa solmitun sopimuksen luottamuksellisuussääntöjä.

(6) Täsmälliset, oikea-aikaiset ja kattavat viitetiedot yhteisöistä ja niiden välisistä suhteista ovat välttämättömiä EKPJ:n ja YVM:n tehtävien hoitamiseksi. Tämän vuoksi näissä suuntaviivoissa – jotka olisi osoitettava niiden jäsenvaltioiden kansallisille keskuspankeille, joiden rahayksikkö on euro – olisi vahvistettava RIAD-tietokannan yleistä hallintoa sekä konsolidoitava EKPJ:n tehtäviin liittyvät tiedonkeruuta, tietojen laadunvalvontaa ja tietojen jakamista koskevat vaatimukset. YVM:n tehtävien osalta olisi laadittava erilliset suuntavat, jotka olisi osoitettava kansallisille toimivaltaisille viranomaisille.

(7) Viitetiedot, jotka raportoidaan tällä hetkellä suuntaviivojen EKP/2014/15 mukaisesti, olisi jatkossa raportoitava näiden suuntaviivojen mukaisesti. Tulevaisuudessa viitetiedot, jotka raportoidaan Euroopan keskuspankin suuntaviivojen (EU) 2017/2335 (EKP/2017/38) (7) ja muiden EKP:n suuntaviivojen mukaisesti, olisi tarvittaessa raportoitava näiden suuntaviivojen mukaisesti.

(8) Vakuudettomien euromääräisten yön yli – korko, joka lasketaan EKP:n neuvoston 20 päivänä syyskuuta 2017 tekemän päätöksen mukaisesti ennen vuotta 2020, perustuu siihen, että ilmoitettuja oikeushenkilötunnuksia täydennetään RIAD-tietokannasta saaduilla viitetiedoilla. Koska tuleva vakuudettomien euromääräisten yön yli -m korko on erittäin kriittinen ja tärkeä ja on suunniteltu julkaistavaksi lisätietoja, joilla on merkitystä asetuksen (EU) N:o 1333/2014 (EKP/2014/48) kannalta, toimivaltaisten kansallisten keskuspankkien on ryhdyttävä kaikkiin mahdollisiin toimiin varmistaakseen näiden tietojen laadun ja luotettavuuden

(9) Jotta taattaisiin tiivis ja tehokas yhteistyö koko EKPJ:ssä RIAD-tietokannan hallinnointia varten, näitä suuntaviivoja olisi täydennettävä suosituksella, jolla kehotetaan niiden jäsenvaltioiden kansallisia keskuspankkeja, joiden rahayksikkö ei ole euro, osallistumaan aktiivisesti tietojen raportointiin ja validointiin RIAD-tietokannassa ja antamaan tietoja kotimaisista yhteisöistään, ja saamaan vastavuoroisesti pääsy euroalueen tietoaineistoihin.

(10) Lisäksi, koska EKPJ ja YVM täydentävät toisiaan ryhmärakenteita koskevien tietojen käsittelemisessä ja päivittämisessä, EKPJ:n tehtäviä koskevat relevantit vaatimukset olisi vahvistettava näissä suuntaviivoissa ja YVM:n tehtäviä koskevat relevantit vaatimukset pitäisi vahvistaa tulevissa suuntaviivoissa, jotka osoitetaan YVM:lle.

(11) Kaikkia RIAD-tietokannassa olevia henkilötietoja olisi käsiteltävä Euroopan parlamentin ja neuvoston asetusten (EY) N:o 45/2001 (8) ja (EU) 2016/679 (9) mukaisesti.

(12) On tarpeen ottaa käyttöön menettely, jolla voidaan tehdä tehokkaasti teknisiä muutoksia näiden suuntaviivojen liitteisiin edellyttäen, että tällaisilla muutoksilla ei muuteta niiden taustalla olevaa käsitteellistä viitekehystä, eikä lisätä raportoinnista aiheutuvaa rasitetta,

ON HYVÄKSYNYT NÄMÄ SUUNTAVIIVAT:

I LUKU

YLEISET SÄÄNNÖKSET

1 artikla

Kohde ja tarkoitus

1. Näissä suuntaviivoissa vahvistetaan kansallisten keskuspankkien velvoitteet, jotka koskevat viitetietojen raportointia RIAD-tietokantaan sekä RIAD-tietokannan ylläpitoa ja tietojen laadunhallintaa, sekä tietyt EKP:n velvoitteet, jotka koskevat tietojen ylläpitojärjestelyjä.

2. RIAD on EKPJ:n yhteinen tietoaineisto, jossa on yksittäisiä yhteisöjä ja niiden välisiä suhteita koskevia viitetietoja. RIAD edistää osaltaan seuraavien yhdistämistä: keskitetty arvopaperitietokanta (CSDB), arvopaperien omistusta koskevien tilastojen tietokanta (SHSDB) ja (siitä lähtien, kun tiedonantajien velvollisuus raportoida tietoja asetuksen (EU) 2016/867 (EKP/2016/13) mukaisesti tulee sovellettavaksi) yksityiskohtaisia analyyttisiä luottotietoja koskeva yhteinen tietokanta (AnaCredit) sekä rahalaitoksia, sijoitusrahastoja, arvopaperistamistransaktioihin osallistuvia erityisyhteisöjä, maksuliiketilastojen kannalta merkittäviä laitoksia ja vakuutuslaitoksia koskevat tietoaineistot, jotka toimitetaan näiden yhteisöjen raportointivelvollisuuksia koskevien asianomaisten EKP:n säädösten mukaisesti. RIAD-tietokannan avulla EJRK voi näin ollen johtaa muun muassa konsolidoidut pankkitoiminnan riskipositiot ja lainanottajien velkaantuneisuus konsolidoidusti.

2 artikla

Määritelmät

Näissä suuntaviivoissa sovelletaan seuraavia määritelmiä:

1) ’yhteisöllä’ tarkoitetaan mitä tahansa seuraavista: i) oikeudellista yksikköä; ii) oikeudellisen yksikön sivukonttoria; iii) yhteistä sijoitustoimintaa harjoittavaa yritystä ja iv) mitä tahansa institutionaalista yksikköä, joka ei kuulu i), ii) tai iii) kohdan soveltamisalaan;

2) ’oikeudellisella yksiköllä’ tarkoitetaan oikeushenkilöä, jonka olemassaolo tunnustetaan laissa riippumatta henkilöistä tai instituutioista, jotka omistavat sen tai ovat sen jäseniä, ja luonnollisia henkilöitä, jotka harjoittavat itsenäistä taloudellista toimintaa;

3) ’oikeushenkilöllä’ tarkoitetaan asetuksen (EU) 2016/867 (EKP/2016/13) 1 artiklan 5 alakohdassa määriteltyä ”oikeushenkilöä”;

4) ’sivukonttorilla’ tarkoitetaan liiketoimintapaikkaa, joka muodostaa rekisteröidyn oikeudellisen yksikön oikeudellisesti epäitsenäisen osan;

5) ’päätoimipaikalla’ tarkoitetaan yhteisöä, jolla on yksi tai useampi rekisteröimätön ulkomainen yhteisö määräysvallassaan;

6) ’yhteistä sijoitustoimintaa harjoittavalla yrityksellä’ tai ’yhteissijoitusyrityksellä’ tarkoitetaan samaa kuin Euroopan parlamentin ja neuvoston asetuksen (EU) N:o 575/2013 (10) 4 artiklan 1 kohdan 7 alakohdan määritelmässä;

7) ’institutionaalisella yksiköllä’ tarkoitetaan samaa kuin Euroopan parlamentin ja neuvoston asetuksen (EU) N:o 549/2013 liitteessä A olevan 2.12 ja 2.13 kohdan määritelmässä (11);

8) ’yrityksellä’ tarkoitetaan samaa kuin neuvoston asetuksen (ETY) N:o 696/93 (12) liitteessä olevassa III jakson A kohdan määritelmässä;

9) ’yritysryhmällä’ tarkoitetaan samaa kuin asetuksen (ETY) N:o 696/93 liitteessä olevassa III jakson C kohdan määritelmässä;

10) ’pankkiryhmittymällä’ tarkoitetaan finanssialan yhteisöjen ryhmittymää, joka toimii yhtenä taloudellisena yhteisönä toimiluvan saaneen luottolaitoksen tai rahoitusalan holdingyhtiön harjoittaman yhteisen määräysvallan johdosta asetuksen (EU) N:o 575/2013 mukaisesti ja johon sovelletaan kirjanpidon konsolidointia kansainvälisen tilinpäätösstandardin (IFRS) 10 mukaisesti (13);

11) ’määräysvallalla’ tarkoitetaan samaa kuin asetuksen (EU) N:o 575/2013 4 artiklan 1 kohdan 37 alakohdan määritelmässä;

12) ’viitetiedoilla’ tarkoitetaan mitä tahansa perustietoja, joilla kuvataan yksittäistä yhteisöä ja sen suhteita muihin RIAD-tietokantaan kirjattuihin yhteisöihin;

13) ’RIAD-koodilla’ tarkoitetaan yksilöllistä tunnistetta, jonka toimivaltainen kansallinen keskuspankki tai EKP on luonut RIAD-tietokantaan kirjatun yhteisön yksilöimiseksi;

14) ’väliaikaisella RIAD-koodilla’ tarkoitetaan tunnistetta, joka on ennalta määritetyssä formaatissa, joka poikkeaa RIAD-koodin formaatista, ja jonka joko kansalliset keskuspankit tai EKP antaa uudelle yhteisölle, kun se kirjataan RIAD-tietokantaan, kunnes RIAD-koodi annetaan;

15) ’toimivaltaisella kansallisella keskuspankilla’ tarkoitetaan kansallista keskuspankkia, joka vastaa jäsenvaltionsa kotimaistenyhteisöjen hallinnoimisesta RIAD-tietokannassa;

16) ’kansallisella toimivaltaisella viranomaisella’ tarkoitetaan samaa kuin neuvoston asetuksen (EU) N:o 1024/2013 (14) 2 artiklan 2 alakohdan määritelmässä;

17) ’täydennyssäännöllä’ tarkoitetaan kuhunkin yksittäiseen tietoattribuuttiin sovellettavaa prioriteettijärjestystä, jota kansallinen keskuspankki käyttää keskenään ristiriitaisiin tietolähteisiin;

18) ’RIAD-hubilla’ tarkoitetaan RIAD-tietokantaan liittyvien toimintojen keskusta EKPJ:n sisällä, jota käytetään näiden suuntaviivojen 3 artiklan mukaisia tarkoituksia varten;

19) ’kotimaisella yhteisöllä’ tarkoitetaan yhteisöä, joka on kotimainen asetuksen (EY) N:o 2533/98 1 artiklan 4 kohdassa tarkoitetulla tavalla;

20) ’työpäivällä’ tarkoitetaan mitä tahansa muuta päivää kuin lauantaita, sunnuntaita tai yleistä vapaapäivää EKP:ssä tai asianomaisessa jäsenvaltiossa;

21) ’oikeushenkilötunnuksella’ tai ’LEI:llä’ tarkoitetaan oikeushenkilölle annettavaa ISO 17442 -standardin (15) mukaista aakkosnumeerista viitekoodia.

22) ’rahalaitoksella’ tarkoitetaan samaa kuin Euroopan keskuspankin asetuksen (EU) N:o 1071/2013 (EKP/2013/33) (16) 1 artiklan a alakohdan määritelmässä;

23) ’sijoitusrahastolla’ tarkoitetaan samaa kuin Euroopan keskuspankin asetuksen (EU) N:o 1073/2013 (EKP/2013/38) (17) 1 artiklan 1 alakohdan määritelmässä;

24) ’erityisyhteisöllä’ tarkoitetaan samaa kuin Euroopan keskuspankin asetuksen (EU) N:o 1075/2013 (EKP/2013/40) (18) 1 artiklan 1 alakohdan määritelmässä;

25) ’maksuliiketilastojen kannalta merkittävillä laitoksilla’ (PSRI) tarkoitetaan Euroopan parlamentin ja neuvoston direktiivin (EU) 2015/2366 (19) 4 artiklassa määriteltyjä maksupalveluntarjoajia sekä maksujärjestelmäoperaattoreita, jotka määritellään oikeushenkilöiksi, jotka ovat oikeudellisesti vastuussa maksujärjestelmän operoinnista;

26) ’vakuutuslaitoksella’ tarkoitetaan samaa kuin Euroopan keskuspankin asetuksen (EU) N:o 1374/2014 (EKP/2014/50) (20) 1 artiklan 1 alakohdan määritelmässä;

27) ’tietoattribuutilla’ tarkoitetaan näiden suuntaviivojen liitteissä I ja II vahvistettujen tietoaineistojen osalta raportoitavia tietoattribuutteja.

II LUKU

RIAD-TIETOKANTAA SEKÄ YHTEISÖJÄ KOSKEVIEN VIITETIETOJEN TALLENTAMISTA, YLLÄPITOA, OIKAISEMISTA JA TOIMITTAMINEN KOSKEVAT YLEISET SÄÄNNÖKSET

3 artikla

RIAD-hubien perustaminen

1. Jokaisen kansallisen keskuspankin on perustettava paikallinen RIAD-hubi, joka toimii yhteisöjen viitetietojen ja niiden ryhmärakenteiden paikallisena tieto- ja asiantuntijakeskuksena – myös teknisten operaatioiden osalta.

2. Paikallisten RIAD-hubien on suoritettava seuraavat tehtävät: a) asianomaisen jäsenvaltion ainoana yhteyspisteenä toimiminen kaikkien viitetietoja koskevien asioiden osalta RIAD-tietokantaan liittyen, b) toiminnan yhteensovittaminen mahdollisuuksien mukaan muiden kansallisten toimivaltaisten viranomaisten kanssa kansallisella tasolla, RIAD-tietokannan keskushubin sekä EKPJ:n muiden hubien kanssa, jotta varmistetaan kaikkia RIAD-tietokantaan kirjattuja kotimaisia yhteisöjä koskevien viitetietojen tarkkuus, oikea-aikaisuus ja johdonmukaisuus, sekä c) yhteisöjä koskevien tunnisteiden yhdenmukaisen käytön varmistaminen muissa tietokannoissa mahdollisuuksien mukaan, jotta mahdollistetaan eri tietoaineistojen yhdistäminen ja synkronointi.

3. EKP:n on perustettava RIAD-tietokannan keskushubi, jonka on suoritettava seuraavat tehtävät: a) paikallisten RIAD-hubien työn koordinointi, b) RIAD-tietokannan hallintokehyksen valvominen näiden suuntaviivojen mukaisesti ja tarvittaessa muutosten ehdottaminen tilastokomitealle, c) tietojen laadun verifiointi ja d) sellaisia yhteisöjä koskevia viitetietojen hallinnointi, joiden kotimaa on kolmansissa maissa.

4 artikla

Viitetietojen kirjaaminen RIAD-tietokantaan

1. Kansallisten keskuspankkien on toteutettava kaikki mahdolliset toimenpiteet kirjatakseen täsmällisesti kaikki merkitykselliset yhteisöt RIAD-tietokantaan, ja niiden on viitattava johdonmukaisesti tällaisiin yhteisöihin niille annetulla RIAD-koodilla niiden kotimaasta riippumatta.

2. Kansallisten keskuspankkien on ylläpidettävä viitetietoja jäsenvaltionsa kotimaisista yhteisöistä, ja varmistettava mahdollisimman pitkälle niiden täsmällinen kirjaaminen RIAD-tietokantaan EKP:n kansallisille keskuspankeille toimittamien ennalta määritettyjen aikataulujen mukaisesti. Yhteisöä koskevat viitetiedot sisältävät erityisesti sen nimen, oikeushenkilötunnuksen (LEI) tai jonkin muun merkityksellisen tunnisteen, institutionaalisen sektorin ja kotimaan sekä muut pakolliset viitetietojen tietoattribuutit, jotka on lueteltu liitteissä I ja II.

3. EKP:n on mahdollisuuksien mukaan hallinnoitava sellaisten yhteisöjen viitetietoja, joiden kotimaa on kolmansissa maissa. EKP voi joidenkin unionin ulkopuolisten alueiden osalta ottaa käyttöön kahdenvälisiä järjestelyjä suoraan tiettyjen kansallisten keskuspankkien kanssa esim. liiketoiminnan asiantuntemukseen ja kielitaitoon liittyvistä syistä.

4. Toimivaltaisten kansallisten keskuspankkien on käytettävä kaikkia kansallisella tasolla saatavillaan olevia tietoja varmistaakseen mahdollisimman pitkälle sen, että kaikkia RIAD-tietokantaan kirjattuja merkityksellisiä kotimaisia yhteisöjä koskevat viitetiedot ovat täydellisiä, täsmällisiä ja ajantasaisia. Kansalliset keskuspankit voivat käyttää tätä tarkoitusta varten kaikkia saatavillaan olevia, asianmukaisina pitämiään tiedonlähteitä sillä edellytyksellä, että tällaisia tietoja voidaan käyttää asetuksessa (EY) N:o 2533/98 vahvistettuun tarkoitukseen ja siinä säädetyssä laajuudessa ja, soveltuvissa tapauksissa, sillä edellytyksellä, että luottamuksellisuus säilytetään kyseisen asetuksen 8 artiklan mukaisesti.

5. RIAD mahdollistaa yhdestä tai useammasta lähteestä saatujen yhteisöjä koskevien tietojen ja yksittäisten merkityksellisten tietoattribuuttien käsittelyn. Jos keskenään ristiriitaisia lähteitä on kaksi tai useampia, merkitykselliset tietolähteet asetetaan täydennyssäännön mukaiseen tärkeysjärjestykseen. Toimivaltaisen kansallisen keskuspankin on joko hyväksyttävä tämä vakiotäydennyssääntö tai päätettävä itse merkityksellisten tietolähteiden tärkeysjärjestyksestä. Jos toimivaltainen kansallinen keskuspankki vahvistaa erilaisen tärkeysjärjestyksen, sen on kirjattava se RIAD-tietokantaan, ja EKP:n on hyväksyttävä uusi tärkeysjärjestys. Toimivaltainen kansallinen keskuspankki voi vahvistaa kunkin tietoattribuutin osalta eri täydennyssäännön, ja se voi muuttaa sääntöä ajan myötä, jos se pitää sitä asianmukaisena. Kansalliset keskuspankit voivat RIAD-tietokannan keskushubin välityksellä pyrkiä sopimaan EKP:n kanssa mistä tahansa luokittelukysymyksestä, jonka joko EKP tai kansalliset keskuspankit pitävät mahdollisesti kiistanalaisina, erityisesti rahalaitossektoriin liittyen.

6. Ellei toisin säädetä asetuksen (EY) N:o 45/2001 vaatimuksissa, joiden mukaisesti kaikki henkilötiedot on käsiteltävä RIAD-tietokannassa, kansalliset keskuspankit eivät saa poistaa RIAD-tietokantaan kirjattuja yhteisöjä; näin varmistetaan, että yhteisöstä ja sen elinkaaresta löytyy merkintä. EKP:n on vahvistettava menettely tosiseikkoja koskevien virheiden korjaamiseksi ja annettava se kansallisten keskuspankkien saataville.

7. Toimivaltaisten kansallisten keskuspankkien ei voida katsoa olevan vastuussa siitä, että jokin toinen EKPJ:n keskuspankki käyttää tietoja väärin.

5 artikla

RIAD-koodin ja tunnisteiden antaminen ja hallinnointi

1. Toimivaltaisten kansallisten keskuspankkien on annettava RIAD-tunnus jokaiselle kotimaiselle yhteisölle, kun se kirjataan ensi kertaa RIAD-tietokantaan. Kansallinen keskuspankki tai EKP voi antaa väliaikaisen RIAD-koodin ulkomaisille yhteisöille, joita ei ole vielä yksilöity RIAD-tietokannassa. RIAD-koodin ja väliaikaisen RIAD-koodin on oltava EKP:n kansallisten keskuspankkien saataville antaman vaaditun formaatin mukainen.

2. Kansallisten keskuspankkien on varmistettava, että jokainen RIAD-koodi, jonka ne antavat, on yksilöllinen – eli liittyy ainoastaan yhteen yhteisöön – eikä vaihdu ajan kuluessa. Yhteisöt on kirjattava RIAD-tietokantaan yksilöllisesti RIAD-koodilla, jotta varmistetaan että tietojenvaihto ja viestintäjärjestelyt RIAD-tietokannan ja EKPJ:n välillä sekä RIAD-tietokannan ja YVM:n välillä ovat sujuvia.

3. Jos yhteisöjä kirjataan väliaikaisella RIAD-koodilla, toimivaltaisten kansallisten keskuspankkien on arvioitava mahdollisia päällekkäisiä koodeja ja annettava RIAD-tunnus viimeistään mahdollisia päällekkäisiä koodeja koskevan, RIAD tietokannan automaattisesti laatiman luettelon vastaanottamispäivämäärän jälkeen seuraavan toisen kuukauden viimeisenä työpäivänä.

4. RIAD-tietokannassa olevien kansainvälisten organisaatioiden osalta EKP antaa RIAD-koodin ja hallinnoi tarvittavia viitetietoja.

5. RIAD-tietokantaan kirjatuilla yhteisöillä voi olla useita tunnisteita tai ”alias-koodeja”. Kun kansalliset keskuspankit ilmoittavat tietoja tietoattribuutista, niiden on kirjattava tunnistetyyppi (tai sen kuvaus, jos se sallitaan, kun tunnistetyyppi ei sisälly tunnistetyyppien ennalta määritettyyn luetteloon RIAD-tietokannassa) ja vastaava koodi. Kansallisten keskuspankkien on myös varmistettava, että tällaiset tiedot raportoidaan RIAD-tietokantaan EKP:n kansallisten keskuspankkien saataville antaman vaaditun formaatin mukaisesti.

6 artikla

Demografisten tapahtumien, sektorivaihdosten ja yritysten toimenpiteiden kirjaaminen RIAD-tietokantaan

1. Toimivaltaisten kansallisten keskuspankkien on mahdollisuuksien mukaan kirjattava kaikki demografiset tapahtumat, jotka liittyvät yhteisöihin, joiden viitetietoja kirjataan RIAD-tietokantaan. Näitä tapahtumia ovat seuraavat:

a) yhteisön perustamispäivä;

b) yhteisön lakkauttamispäivä;

c) päivämäärä, jona yhteisö muuttuu epäaktiiviseksi.

2. Toimivaltaisten kansallisten keskuspankkien on mahdollisuuksien mukaan ilmoitettava tietoattribuuttien luomisesta tai niihin liittyvistä päivityksistä, ja liitettävä ilmoitukseen vastaava arvojen voimassaolojakso.

3. Toimivaltaisten kansallisten keskuspankkien on ilmoitettava kaikista päivityksistä, jotka liittyvät yhteisön sektorin uudelleenluokitteluun liitteen I mukaisesti joko heti kun ne saavat tiedon muutoksesta tai päivittäin, jos muutos koskee rahalaitoksen uudelleenluokittelua, jos muusta kuin rahalaitoksesta tulee rahalaitos tai rahalaitoksesta tulee muu kuin rahalaitos.

Toimivaltaisten kansallisten keskuspankkien on toimitettava EKP:lle kirjallinen selitys kaikista viivästyksistä, joita sattuu rahalaitoksen uudelleenluokittelun ja sen RIAD-tietokantaan kirjaamisen välillä.

4. Toimivaltaisten kansallisten keskuspankkien on mahdollisuuksien mukaan ilmoitettava kaikista yrityksen toimista, jotka vaikuttavat yhteisön asemaan, kuten yhteisön perustamisesta, muuttumisesta (esim. kun yhteisöstä tulee epäaktiivinen) tai lakkauttamisesta.

Toimivaltaisten kansallisten keskuspankkien on liitteessä I lueteltujen kotimaisten yhteisöjen osalta ilmoitettava seuraavista yrityksen toimenpiteistä RIAD-tietokantaan heti kun ne saavat tiedon niistä VI luvussa vahvistetun aikataulun mukaisesti:

a) sulautuminen perustamalla uusi yhtiö, kuten määritellään Euroopan parlamentin ja neuvoston direktiivin (EU) 2017/1132 (21) 90 artiklassa;

b) hankkimalla tapahtuva sulautuminen, kuten määritellään direktiivin (EU) 2017/1132 89 artiklassa;

c) hankkimalla tapahtuva jakautuminen, kuten määritellään direktiivin (EU) 2017/1132 136 artiklassa;

d) uusia yhtiöitä perustamalla tapahtuva jakautuminen, kuten määritellään direktiivin (EU) 2017/1132 155 artiklassa;

e) tytäryhtiön luovutus.

7 artikla

Ylläpito- ja tarkistuspolitiikka

Kansallisten keskuspankkien on mahdollisuuksien mukaan varmistettava, että kaikkia tietoattribuutteja ylläpidetään ja pidetään ajan tasalla jatkuvasti. Ylläpito sisältää oikea-aikaisten ja tehokkaiden tarkistuksen tekemisen tietoattribuutteihin.

8 artikla

Toimitustapa

1. Prosessia, jonka mukaisesti tietoja tallennetaan RIAD-tietokantaan, kuvataan tiedonsiirto-ohjeissa, joihin kansallisilla keskuspankeilla on pääsy. Kansallisten keskuspankkien on tallennettava tiedot joko normaalin EKPJ-palvelun välityksellä tai sähköisesti tehtävillä päivityksillä.

2. Ennen tietojen lähettämistä RIAD-tietokantaan kansalliset keskuspankit tekevät oikeellisuustarkistuksia varmistaakseen, että merkitykselliset tiedot ovat tiedonsiirto-ohjeiden mukaisia. Kansallisilla keskuspankeilla tulee olla käytössä riittävät tarkistuskeinot toiminnallisten virheiden minimoimiseksi ja RIAD-tietokantaan kirjattavien tietojen tarkkuuden ja johdonmukaisuuden varmistamiseksi.

3. Jos kansalliset keskuspankit eivät pääse RIAD-tietokantaan teknisen virheen vuoksi, niiden on käytettävä tätä varten suunniteltua varajärjestelmää tai toimitettava tiedot sähköpostitse seuraavaan osoitteeseen: RIAD-Support@ecb.europa.eu. Kansallisten keskuspankkien on suojeltava sähköpostitse lähetettyjen tietojen luottamuksellisuutta asetuksen (EY) N:o 2533/98 8 artiklan mukaisesti.

4. Kansalliset keskuspankit voivat käyttää tietoja lähettäessään kansallisia kirjaimistojaan, mikäli käytössä ovat latinalaiset aakkoset. Vastaanottaessaan tietoja EKP:ltä RIAD-järjestelmän välityksellä kansalliset keskuspankit käyttävät Unicode-järjestelmää (UTF-8), jotta kaikki erikoismerkit näkyvät asianmukaisesti.

9 artikla

Tallennus- ja virhevahvistukset

Kun RIAD-tietokantaan kirjataan uusia tietoja, otetaan automaattisesti käyttöön tarkistuksia, joilla varmistetaan toimitettujen tietojen laatu sovittujen standardien ja validointisääntöjen mukaisesti. EKP:n on toimitettava kansallisille keskuspankeille välittömästi takaisin vahvistusviesti, joka sisältää:

a) tietojen vastaanottovahvistuksen, joka sisältää yhteenvedon päivityksistä, jotka on käsitelty ja tallennettu onnistuneesti asianomaiseen tietoaineistoon; ja/tai

b) virhevahvistuksen, joka sisältää yksityiskohtaiset tiedot päivityksistä ja oikeellisuustarkistuksista, jotka ovat epäonnistuneet.

Saatuaan virhevahvistuksen kansallisten keskuspankkien on ryhdyttävä viipymättä toimiin korjattujen tietojen toimittamiseksi.

III LUKU

LUOTTAMUKSELLISUUS

10 artikla

Tietoattribuuttien arvojen luottamuksellisuus

1. Asetuksen (EY) N:o 2533/98 8 artiklassa vahvistettujen salassapitojärjestelyjen mukaisesti luottamuksellisia viitetietoja ei julkaista. Tilastotietoja, jotka on otettu lähteistä, jotka ovat yleisön saatavilla kansallisen lainsäädännön mukaisesti, ei pidetä luottamuksellisina, ja oikeushenkilöt, joihin tiedot liittyvät, julkaisevat yleensä RIAD-tietokantaan kirjatut tiedot. Jos tietojen keruu ei perustu EJRK:n tilastointisäännöstöön, tällaisiin tietoihin sovelletaan tietoja antavan tahon kanssa solmitun sopimuksen luottamuksellisuussääntöjä.

2. Kansalliset keskuspankit ilmoittavat yhteisöä kuvaavan jokaisen tietoattribuutin arvon luottamuksellisuuden valitsemalla yhden seuraavista ennalta määritellyistä arvoista:

a) ”F”, tarkoittaa vapaata eli ei ole luottamuksellinen ja voidaan julkaista,

b) ”N” tarkoittaa, että tietoattribuutti voidaan antaa ainoastaan EKPJ:n ja sellaisten laitosten käyttöön, joiden osalta on käytössä yhteisymmärryspöytäkirja, eli tieto ei ole tarkoitettu ulkoiseen jakeluun, tai

c) ”C” tarkoittaa luottamuksellista tietoa.

3. EKP:n on käsiteltävä toimitettuja tietoja asianmukaisesti niiden luottamuksellisuutta suojaten, joten EKP ei saa julkaista tietoja, joissa on merkintä ”C” tai ”N”. EKP voi kuitenkin julkistaa tai jakaa kokoluokkajaottelun määrällisten tietojen osalta, joissa on merkintä ”C” tai ”N”.

4. Oikeushenkilötunnuksella (LEI) on aina arvo ”F”.

5. Seuraavilla tietoattribuuteilla on aina arvo ”F”, kun kyseessä ovat yhteisöt, joilla on oikeushenkilötunnus:

a) nimi,

b) osoite.

6. Seuraavilla tietoattribuuteilla on aina arvo ”F”, kun kyseessä ovat yhteisöt, jotka on lueteltu liitteessä I:

a) nimi,

b) institutionaalinen sektori.

IV LUKU

TIETOJEN LAADUNVALVONTA

11 artikla

Tietojen laatu ja synkronointi

1. Kansallisten keskuspankkien on seurattava kaikkia EKP:lle toimitettavia tietoja ja varmistettava niiden laatu EKP:n verkkosivuilla julkaistujen tilastojen hallinnointia ja laatua koskevien periaatteiden mukaisesti, sanotun kuitenkaan rajoittamatta asetukseen (EY) N:o 2533/98 ja asetukseen (EU) N:o 1071/2013 (EKP/2013/33) perustuvia EKP:n tarkastusoikeuksia.

2. Tietoaineistojen suunnitellun yhdistämisen vuoksi kansallisten keskuspankkien on varmistettava, että viitetiedot ovat riittäviä, täydellisiä ja johdonmukaisia. Kansallisten keskuspankkien on erityisesti mahdollisuuksien mukaan varmistettava eri tietoaineistoissa käytettyjen viitetietojen synkronointi.

3. Jos vallitsee toisistaan poikkeavia näkemyksiä, jotka koskevat esimerkiksi yhteisöjen yksilöintiä tai luokittelua taikka muita asioita, jotka heikentävät tietojen laadunvalvontaa, EKP:n on tehtävä päätös kuultuaan EKPJ:n tilastokomiteaa.

4. EKPJ:n tilastokomitean on vahvistettava menettelyt tietojen laadunvarmistusta varten, mukaan lukien RIAD-tietokannan laaturaportti, vuoden kuluessa näiden suuntaviivojen antamisesta. Sen on tämän jälkeen tarkasteltava menettelyjä säännöllisesti kolmen vuoden välein.

V LUKU

YHTEISTYÖ MUIDEN VIRANOMAISTEN KUIN KANSALLISTEN KESKUSPANKKIEN KANSSA

12 artikla

Yhteistyö muiden viranomaisten kuin kansallisten keskuspankkien kanssa

1. Jos lähteet, joista on peräisin osa II, VI ja VII luvussa tarkoitetuista tiedoista tai kaikki tällaiset tiedot kuuluvat muiden kansallisten viranomaisten kuin kansallisten keskuspankkien toimivaltaan, kansallisten keskuspankkien on pyrittävä luomaan pysyviä yhteistyöjärjestelyjä näiden viranomaisten kanssa varmistaakseen EKP:n standardien mukaisen tiedonsiirron erityisesti tietojen laadun ja luottamuksellisuuden osalta ja näissä suuntaviivoissa vahvistettujen vaatimusten mukaisen tiedonsiirron, ellei samaa lopputulosta ole jo saavutettu voimassa olevan kansallisen lainsäädännön avulla. Tällaiset järjestelyt voivat tarvittaessa olla kansallisten tilastolaitosten, kansallisten toimivaltaisten viranomaisten tai muiden kansallisten viranomaisten kanssa tehtyjen yhteisymmärryspöytäkirjojen muodossa.

2. Jos kansallinen keskuspankki ei kykene tämän yhteistyön kuluessa noudattamaan II, VI ja VII luvussa vahvistettuja vaatimuksia sen vuoksi, että kansallinen viranomainen ei toimita kansalliselle keskuspankille tarvittavia tietoja, EKP:n ja kansallisen keskuspankin on tarkasteltava asiaa yhdessä kyseisen kansallisen viranomaisen kanssa varmistaakseen sen, että tiedot toimitetaan sovellettavien laatustandardien mukaisesti ja oikea-aikaisesti.

3. Jos muut kansalliset viranomaiset kuin kansalliset keskuspankit ovat luottamuksellisiksi merkittyjen tilastotietojen lähteenä, EKP:n on käytettävä tällaisia tietoja asetuksen (EY) N:o 2533/98 mukaisesti.

VI LUKU

YHTEISÖJÄ KOSKEVIEN VIITETIETOJEN KIRJAAMISTA KOSKEVAT ERITYISSÄÄNNÖKSET

13 artikla

Yhteisöjä koskevien luettelojen julkaiseminen

EKP:n on julkaistava yhteisöjä koskevia luetteloita:

a) siinä määrin ja sillä tavoin kuin tässä luvussa mainituissa tilastoasetuksissa sallitaan; ja

b) asetuksen (EU) N:o 549/2013 liitteessä A määritellyn institutionaalisten sektorien luokittelun mukaisesti.

14 artikla

Rahalaitoksia koskevien viitetietojen kirjaaminen

1. Jotta voitaisiin laatia asetuksen (EU) N:o 1071/2013 (EKP/2013/33) 4 artiklassa tarkoitettu rahalaitosluettelo ja ylläpitää sitä, kansallisten keskuspankkien on kirjattava näiden suuntaviivojen liitteessä I olevissa 1 ja 2 osassa täsmennetyt tietoattribuutit RIAD-tietokantaan määrätyin aikavälein.

2. Kansallisen keskuspankin on kirjattava RIAD-tietokantaan, jos rahalaitosluettelossa olevan laitoksen rahoituksenvälitystoiminta on rajoitettua, esimerkiksi talletusten vastaanottamisen tai lainanannon osalta, varsinkin ennen likviditointia ja/tai poistamista rahalaitossektorilta.

3. EKP voi aika ajoin pyytää lisätietoja asianomaiselta kansalliselta keskuspankilta, ja asianomaisen kansallisen keskuspankin on viivytyksettä toimitettava pyydetyt tiedot, jotta EKP kykenee seuraamaan, ovatko RIAD-tiedot sovellettavien rahalaitosten kansallisten luokitusten mukaisia.

4. Jos rahalaitos on sivukonttori, sen suhde ulkomaiseen päätoimipaikkaan on kirjattava RIAD-tietokantaan. Vastaavasti, jos rahalaitos on päätoimipaikka, sen suhteet muissa jäsenvaltioissa, joiden rahayksikkö on euro, sijaitseviin sivukonttoreihinsa on kirjattava RIAD-tietokantaan.

5. Kansalliset keskuspankit kirjaavat RIAD-tietokantaan rahalaitosten osalta liitteessä I olevissa 1 ja 2 osassa määritettyjen tietoattribuuttien päivitykset mahdollisuuksien mukaan heti, kun tapahtuu muutoksia rahalaitossektorilla tai olemassa olevien rahalaitosten tietoattribuuteissa. Jos tämä ei ole mahdollista, kansalliset keskuspankit toimittavat EKP:lle kirjallisen selvityksen siitä, miksi muutoksen ja siitä RIAD-tietokantaan tehdyn kirjauksen välillä on viive.

15 artikla

Sijoitusrahastoja koskevien viitetietojen kirjaaminen

1. Jotta voitaisiin laatia asetuksen (EU) N:o 1073/2013 (EKP/2013/38) 3 artiklassa tarkoitettu sijoitusrahastoluettelo ja ylläpitää sitä, kansallisten keskuspankkien on kirjattava näiden suuntaviivojen liitteessä I olevassa 1 ja 2 osassa täsmennetyt tietoattribuutit RIAD-tietokantaan määrätyin aikavälein.

2. Mahdolliset sijoitusrahastojen ja rahastoyhtiöiden sekä alirahaston ja sateenvarjorahaston väliset suhteet on kirjattava RIAD-tietokantaan.

3. Kansallisten keskuspankkien on ilmoitettava kaikki päivitykset sijoitusrahastojen osalta liitteessä I olevassa 1 ja 2 osassa määritettyihin tietoattribuutteihin erityisesti silloin, jos sijoitusrahastojen joukkoon tulee uusi laitos tai sijoitusrahastojen joukkoon kuuluva laitos lähtee siitä, ja kirjattava ne RIAD-tietokantaan vähintään vuosineljänneksittäin kahden kuukauden kuluessa vuosineljänneksen päättymisestä. Nettoarvo-tietoattribuutti päivitetään kuitenkin kaikkien sijoitusrahastojen osalta vuosittain kahden kuukauden kuluessa vuoden lopun viitepäivämäärästä.

16 artikla

Erityisyhteisöjä koskevien viitetietojen kirjaaminen

1. Jotta voitaisiin laatia asetuksen (EU) N:o 1075/2013 (EKP/2013/40) 3 artiklassa tarkoitettu erityisyhteisöluettelo ja ylläpitää sitä, kansallisten keskuspankkien on kirjattava näiden suuntaviivojen liitteessä I olevassa 1 ja 2 osassa täsmennetyt tietoattribuutit RIAD-tietokantaan säädetyin aikavälein.

2. Mahdolliset erityisyhteisöjen ja rahastoyhtiöiden sekä alullepanijoiden väliset suhteet on kirjattava RIAD-tietokantaan.

3. Kansallisten keskuspankkien on ilmoitettava kaikki päivitykset erityisyhteisöjen osalta liitteessä I olevassa 1 ja 2 osassa määritettyihin tietoattribuutteihin erityisesti silloin, jos erityisyhteisöjen joukkoon tulee uusi laitos tai erityisyhteisöjen joukkoon kuuluva laitos lähtee siitä, ja kirjattava ne RIAD-tietokantaan vähintään vuosineljänneksittäin 14 työpäivän kuluessa vuosineljänneksen päättymisestä.

17 artikla

Maksuliiketilastojen kannalta merkittäviä laitoksia koskevien viitetietojen kirjaaminen

Jotta voitaisiin laatia asetuksen (EU) N:o 1409/2013 (EKP/2013/43) (22) 5 artiklan 2 kohdassa tarkoitettu maksuliiketilastojen kannalta merkittäviä laitoksia koskeva luettelo ja ylläpitää sitä, kansallisten keskuspankkien on kirjattava näiden suuntaviivojen liitteessä I olevassa 1 osassa täsmennetyt tietoattribuutit RIAD-tietokantaan säädetyin aikavälein. Kansallisten keskuspankkien on ilmoitettava kaikki päivitykset näihin tietoattribuutteihin erityisesti silloin, jos maksuliiketilastojen kannalta merkittävien laitosten joukkoon tulee uusi laitos tai maksuliiketilastojen kannalta merkittävien laitosten joukkoon kuuluva laitos lähtee siitä, ja kirjattava ne, RIAD-tietokantaan kolmen kuukauden kuluessa vuoden päättymisestä vuoden lopun tilanteen mukaan.

18 artikla

Vakuutuslaitoksia koskevien viitetietojen kirjaaminen

1. Jotta voitaisiin laatia asetuksen (EU) N:o 1374/2014 (EKP/2014/50) 3 artiklassa tarkoitettu vakuutuslaitosluettelo ja ylläpitää sitä, kansallisten keskuspankkien on kirjattava näiden suuntaviivojen liitteessä I olevassa 1 ja 2 osassa täsmennetyt ominaisuudet RIAD-tietokantaan säädetyin aikavälein. Kansallisten keskuspankkien on ilmoitettava kaikki päivitykset näihin tietoattribuutteihin erityisesti silloin, jos vakuutuslaitosten joukkoon tulee uusi laitos tai vakuutuslaitosten joukkoon kuuluva laitos lähtee siitä, ja kirjattava ne RIAD-tietokantaan vähintään vuosineljänneksittäin kahden kuukauden kuluessa kunkin vuosineljänneksen päättymisestä.

2. Jos vakuutuslaitos on sivukonttori, sen suhde ulkomaiseen päätoimipaikkaan on kirjattava RIAD-tietokantaan. Vastaavasti, jos vakuutuslaitos on päätoimipaikka, sen suhteet muissa jäsenvaltioissa, joiden rahayksikkö on euro, sijaitseviin sivukonttoreihinsa on kirjattava RIAD-tietokantaan.

19 artikla

Tietoaineistojen säännöllinen julkaiseminen

1. EKP tekee jokaisena työpäivänä klo 18.00 (Keski-Euroopan aikaa) mennessä jäljennöksen verkkosivuillaan olevasta rahalaitoksia koskevasta tietoaineistosta.

2. EKP tekee päivitysten toimittamisen määräaikaa seuraavana neljäntenä työpäivänä klo 18.00 (Keski-Euroopan aikaa) mennessä jäljennöksen verkkosivuillaan olevasta sijoitusrahastoja koskevasta tietoaineistosta.

3. EKP tekee päivitysten toimittamisen määräaikaa seuraavana toisena työpäivänä klo 18.00 (Keski-Euroopan aikaa) mennessä jäljennöksen verkkosivuillaan olevasta erityisyhteisöjä koskevasta tietoaineistosta.

4. EKP tekee päivitysten toimittamisen määräpäivän kuukautta seuraavan kuukauden viimeisenä työpäivänä klo 18.00 (Keski-Euroopan aikaa) mennessä jäljennöksen verkkosivuillaan olevasta maksuliiketilastojen kannalta merkittäviä laitoksia koskevasta tietoaineistosta.

5. EKP tekee päivitysten toimittamisen määräpäivän kuukautta seuraavana neljäntenä työpäivänä klo 18.00 (Keski-Euroopan aikaa) mennessä jäljennöksen verkkosivuillaan olevasta vakuutuslaitoksia koskevasta tietoaineistosta.

VII LUKU

YHTEISÖJÄ KOSKEVAT MERKITYKSELLISET VIITETIEDOT JULKAISEMATTOMIEN TIETOAINEISTOJEN JA RYHMIEN OSALTA

20 artikla

Yhteisöjä koskevat merkitykselliset viitetiedot julkaisemattomien tietoaineistojen osalta

Niiden tietojen lisäksi, joita tarvitaan julkaistujen yhteisölistojen osalta, myös julkaisemattomissa lisätietoaineistoissa käytetään yhteisöjä koskevia viitetietoja. Liitteessä II esitetään katsaus tietoattribuuteista, jotka ovat merkityksellisiä näiden tietoaineistojen kannalta. Jäljempänä 21–28 artiklassa täsmennetään liitteessä I mainittujen tietoattribuuttien raportoinnin edellytykset. Kansallisten keskuspankkien on erityisesti varmistettava viitetietojen kattavuus ja johdonmukaisuus eri tietoaineistoissa.

21 artikla

Yksittäisiä tase-eriä (”iBSI”) ja yksittäisiä rahalaitoskorkoja (”iMIR”) koskevat tilastot

Toimivaltaisten kansallisten keskuspankkien on varmistettava, että tiedot euroalueen luottolaitosten paneelista, jota koskevat yksittäisiä tase-eriä tai yksittäisiä rahalaitoskorkoja koskevat tiedot kansallisten keskuspankkien on ilmoitettava EKP:lle suuntaviivojen EKP/2014/15 mukaisesti, kirjataan täsmällisesti RIAD-tietokantaan. EKP:n on ilmoitettava kansallisille keskuspankeille paneelin kokoonpanosta. Kansalliset keskuspankit tekevät tarvittavat muutokset RIAD-tietokantaan kirjattuihin tietoihin, jos paneelin koostumus muuttuu.

22 artikla

Viitetiedot, jotka ovat merkityksellisiä asetuksen (EU) N:o 1333/2014 (EKP/2014/48) kannalta

Toimivaltaisten kansallisten keskuspankkien on varmistettava, että viitetiedot yhteisöistä, joilla on asetuksen (EU) N:o 1333/2014 (EKP/2014/48) kannalta merkityksellinen oikeushenkilötunnus, kirjataan RIAD-tietokantaan. Asetuksen (EU) N:o 1333/2014 (EKP/2014/48) kannalta merkityksellisten tietojen osalta kansallisten keskuspankkien on varmistettava, että ne kirjaavat kaikki puuttuvat viitetiedot 10 työpäivän kuluessa siitä, kun EKP on ilmoittanut niistä. EKP ilmoittaa viikoittain oikeushenkilötunnusten käsittelystä asetuksen (EU) N:o 1333/2014 (EKP/2014/48) kannalta merkityksellisten tietojen osalta. Toimivaltaisten kansallisten keskuspankkien on lisäksi päivitettävä vastapuolia koskevat asetuksen (EU) N:o 1333/2014 (EKP/2014/48) kannalta merkitykselliset viitetiedot yhteisöistä, jotka on merkitty RIAD-tietokantaan, heti kun ne saavat tiedon yhden tai useamman tietoattribuutin muuttumisesta.

23 artikla

Vakuushallinnan kannalta merkitykselliset viitetiedot

Toimivaltaisten kansallisten keskuspankkien on varmistettava yhteisöjä koskevien, vakuushallinnan kannalta merkityksellisten viitetietojen laatu ja luotettavuus ja kirjattava RIAD-tietokantaan kaikki liitteessä II luetellut tällaisten yhteisöjen kannalta merkitykselliset tietoattribuutit, jotta toimivaltaiset kansalliset keskuspankit voivat asianmukaisesti tarkistaa, että rahapolitiikan vastapuolet ovat noudattaneet suuntaviivojen (EU) 2015/510 (EKP/2014/60) neljännessä osassa olevassa VIII osastossa vahvistettuja läheisiä sidoksia koskevia säännöksiä.

24 artikla

Velkasitoumuksia koskevan hallintajärjestelmän kannalta merkitykselliset viitetiedot

Toimivaltaisten kansallisten keskuspankkien on mahdollisuuksien mukaan kirjattava RIAD-tietokantaan kaikki liitteessä II luetellut tietoattribuutit velkasitoumuksia koskevan hallintajärjestelmän (Treasury Management System, TMS) kannalta merkityksellisten yhteisöjen osalta. EKP on vastuussa TMS-tunnisteen antamisesta velkasitoumuksia koskevan hallintajärjestelmän kannalta merkityksellisille yhteisöille.

25 artikla

SHSDB-tietokannan kannalta merkitykselliset viitetiedot

Toimivaltaisten kansallisten keskuspankkien on kirjattava RIAD-tietokantaan kaikki liitteessä II luetellut tietoattribuutit SHSDB-tietokannan kannalta merkityksellisistä vastapuolista Euroopan keskuspankin asetuksen (EU) 2016/1384 (EKP/2016/22) (23) ja suuntaviivojen (EKP/2013/7) (24) mukaisesti. Kansallisten keskuspankkien on varmistettava, että tällaiset yhteisöt linkitetään SHSDB-tietokantaan yhteisellä, pysyvällä yhteisötunnisteella, joka kattaa tällaiset yhteisöt kaikilla sektoreilla.

26 artikla

CSDB-tietokannan kannalta merkitykselliset viitetiedot

Kansallisten keskuspankkien on mahdollisuuksien mukaan kirjattava RIAD-tietokantaan kaikki liitteessä II luetellut tietoattribuutit sellaisista kotimaisista arvopaperien liikkeeseenlaskijoista, jotka kirjataan CSDB- tietokantaan suuntaviivojen EKP/2012/21 (25) mukaisesti. Kansallisten keskuspankkien on varmistettava, että tällaiset yhteisöt linkitetään CSDB-tietokantaan yhteisellä, pysyvällä yhteisötunnisteella, joka kattaa kaikki tällaiset yhteisöt kaikilla sektoreilla.

27 artikla

AnaCredit-tietokannan kannalta merkitykselliset viitetiedot

Kansallisten keskuspankkien on varmistettava, että asetuksen (EU) N:o 2016/867 (EKP/2016/13) ja suuntaviivojen (EU) 2017/2335 (EKP/2017/38) mukaisesti AnaCredit-tietokannan kannalta merkitykselliset vastapuolia koskevat viitetiedot kirjataan RIAD-tietokantaan. Liitteessä II on katsaus merkityksellisistä tietoattribuuteista, joita edellytetään kyseisen asetuksen ja kyseisten suuntaviivojen mukaisesti, mukaan lukien kaikkien kotimaisten vastapuolten yksilöllinen tunniste RIAD-tietokannassa.

28 artikla

Ryhmiä koskevien viitetietojen kirjaaminen

1. Kansallisten keskuspankkien on varmistettava suhteita koskevien sellaisten viitetietojen kirjaaminen, jotka ovat tarpeen tietojen raportoimiseksi SHSDB-tietokantaan asetuksen (EU) 2016/1384 (EKP/2016/22) mukaisesti, AnaCredit-tietokantaan asetuksen (EU) 2016/867 (EKP/2016/13) mukaisesti ja läheisten sidosten arvioimiseksi suuntaviivojen (EU) 2015/510 (EKP/2014/60) mukaisesti. Nämä tiedot suhteita koskevista viitetiedoista mahdollistavat ryhmärakenteiden dynaamisen kokoamisen järjestelmässä.

2. Kansallisten keskuspankkien on raportoitava tiedot pankkiryhmittymistä oikeudellisen yksikön tasolla, mukaan lukien kaikki yhteisöt (suora emoyhtiö tai suora tytäryhtiö), jotka kuuluvat euroalueen ulkopuolelle sijoittautuneeseen pankkiryhmittymään.

3. Kansalliset keskuspankit voivat raportoida EKP:lle tietoja yhteisöistä, joissa ei ole osake-enemmistöä.

4. Kansalliset keskuspankit voivat täydentää ryhmiä koskevia tietoja kirjaamalla mitä tahansa muuntyyppisiä ryhmittymän jäseniä ja ryhmittymästä riippuvaisia yhteisöjä, ja niiden on mahdollisuuksien mukaan pidettävä tiedot ajan tasalla.

5. Jos ryhmärakenteeseen kuuluvista yhteisöistä on ristiriitaisia tietoja, toimivaltaisen kansallisen keskuspankin tai toimivaltaisten kansallisten keskuspankkien on otettava huomioon ohjeet sen maan kansalliselta keskuspankilta, jossa ryhmittymän päätoimipaikka sijaitsee.

VIII LUKU

LOPPUSÄÄNNÖKSET

29 artikla

Yksinkertaistettu muutosmenettely

EKP:n johtokunta voi tehdä teknisiä muutoksia näiden suuntaviivojen liitteisiin edellyttäen, etteivät tällaiset muutokset vaikuta niiden perustana olevaan käsitteelliseen viitekehykseen tai jäsenvaltioiden varsinaisten tiedonantajien raportointirasitteeseen. Johtokunta ilmoittaa viipymättä tällaisista muutoksista EKP:n neuvostolle.

30 artikla

Voimaantulo

Nämä suuntaviivat tulevat voimaan päivänä, jona ne annetaan tiedoksi niiden jäsenvaltioiden kansallisille keskuspankeille, joiden rahayksikkö on euro.

31 artikla

Osoitus

Nämä suuntaviivat on osoitettu niiden jäsenvaltioiden kansallisille keskuspankeille, joiden rahayksikkö on euro.

Tehty Frankfurt am Mainissa 1 päivänä kesäkuuta 2018. EKP:n neuvoston puolesta EKP:n puheenjohtaja Mario DRAGHI

(1) Suuntaviivat EKP/2014/15, annettu 4 päivänä huhtikuuta 2014, raha- ja rahoitustilastoista (EUVL L 340, 26.11.2014, s. 1).

(2) Euroopan keskuspankin asetus (EU) N:o 1333/2014, annettu 26 päivänä marraskuuta 2014, rahamarkkinatilastoista (EKP/2014/48) (EUVL L 359, 16.12.2014, s. 97).

(3) Euroopan keskuspankin asetus (EU) 2016/867, annettu 18 päivänä toukokuuta 2016, yksityiskohtaisten luotto- ja luottoriskitietojen keruusta (EKP/2016/13) (EUVL L 144, 1.6.2016, s. 44).

(4) Euroopan keskuspankin suuntaviivat (EU) 2015/510, annettu 19 päivänä joulukuuta 2014, eurojärjestelmän rahapolitiikan kehyksen täytäntöönpanosta (yleisiä asiakirjoja koskevat suuntaviivat) (EKP/2014/60) (EUVL L 91, 2.4.2015, s. 3).

(5) Molemmat on julkaistu EKP:n verkkosivuilla.

(6) Neuvoston asetus (EY) N:o 2533/98, annettu 23 päivänä marraskuuta 1998, Euroopan keskuspankin valtuuksista kerätä tilastotietoja (EUVL L 318, 27.11.1998, s. 8).

(7) Euroopan keskuspankin suuntaviivat (EU) 2017/2335, annettu 23 päivänä marraskuuta 2017, yksityiskohtaisten luotto- ja luottoriskitietojen keruumenettelyistä (EKP/2017/38) (EUVL L 333, 15.12.2017, s. 66).

(8) Euroopan parlamentin ja neuvoston asetus (EY) N:o 45/2001, annettu 18 päivänä joulukuuta 2000, yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta (EYVL L 8, 12.1.2001, s. 1).

(9) Euroopan parlamentin ja neuvoston asetus (EU) 2016/679, annettu 27 päivänä huhtikuuta 2016, luonnollisten henkilöiden suojelusta henkilötietojen käsittelyssä sekä näiden tietojen vapaasta liikkuvuudesta ja direktiivin 95/46/EY kumoamisesta (EUVL L 119, 4.5.2016, s. 1).

(10) Euroopan parlamentin ja neuvoston asetus (EU) N:o 575/2013, annettu 26 päivänä kesäkuuta 2013, luottolaitosten ja sijoituspalveluyritysten vakavaraisuusvaatimuksista ja asetuksen (EU) N:o 648/2012 muuttamisesta (EUVL L 176, 27.6.2013, s. 1).

(11) Euroopan parlamentin ja neuvoston asetus (EU) N:o 549/2013, annettu 21 päivänä toukokuuta 2013, Euroopan kansantalouden tilinpito- ja aluetilinpitojärjestelmästä Euroopan unionissa (EUVL L 174, 26.6.2013, s. 1).

(12) Neuvoston asetus (ETY) N:o 696/93, annettu 15 päivänä maaliskuuta 1993, tilastoyksiköistä yhteisön tuotantojärjestelmän havainnointia ja analyysia varten (EYVL L 76, 30.3.1993, s. 1).

(13) Kansainvälinen tilinpäätösstandardi (IFRS) 10 (International Financial Reporting Standard (IFRS) 10) Consolidated Financial Statements, The IFRS Foundation).

(14) Neuvoston asetus (EU) N:o 1024/2013, annettu 15 päivänä lokakuuta 2013, luottolaitosten vakavaraisuusvalvontaan liittyvää politiikkaa koskevien erityistehtävien antamisesta Euroopan keskuspankille (EUVL L 287, 29.10.2013, s. 63).

(15) Saatavilla Kansainvälisen standardoimisjärjestön (ISO) verkkosivuilla osoitteessa www.iso.org.

(16) Euroopan keskuspankin asetus (EU) N:o 1071/2013, annettu 24 päivänä syyskuuta 2013, rahalaitossektorin taseesta (EKP/2013/33) (EUVL L 297, 7.11.2013, s. 1).

(17) Euroopan keskuspankin asetus (EU) N:o 1073/2013, annettu 18 päivänä lokakuuta 2013, sijoitusrahastojen saamisia ja velkoja koskevista tilastoista (EKP/2013/38) (EUVL L 297, 7.11.2013, s. 73).

(18) Euroopan keskuspankin asetus (EU) N:o 1075/2013, annettu 18 päivänä lokakuuta 2013, arvopaperistamisiin osallistuvien erityisyhteisöjen saamisia ja velkoja koskevista tilastoista (EKP/2013/40) (EUVL L 297, 7.11.2013, s. 107).

(19) Euroopan parlamentin ja neuvoston direktiivi (EU) 2015/2366, annettu 25 päivänä marraskuuta 2015, maksupalveluista sisämarkkinoilla, direktiivien 2002/65/EY, 2009/110/EY ja 2013/36/EU ja asetuksen (EU) N:o 1093/2010 muuttamisesta sekä direktiivin 2007/64/EY kumoamisesta (EUVL L 337, 23.12.2015, s. 35).

(20) Euroopan keskuspankin asetus (EU) N:o 1374/2014, annettu 28 päivänä marraskuuta 2014, tilastointiin liittyvistä vakuutuslaitosten tiedonantovaatimuksista (EKP/2014/50) (EUVL L 366, 20.12.2014, s. 36).

(21) Euroopan parlamentin ja neuvoston direktiivin (EU) 2017/1132, annettu 14 päivänä kesäkuuta 2017, tietyistä yhtiöoikeuden osa-alueista (EUVL L 169, 30.6.2017, s. 46).

(22) Euroopan keskuspankin asetus (EU) N:o 1409/2013, annettu 28 päivänä marraskuuta 2013, maksuliiketilastoista (EKP/2013/43) (EUVL L 352, 24.12.2013, s. 18).

(23) Euroopan keskuspankin asetus (EU) 2016/1384, annettu 2 päivänä elokuuta 2016, arvopaperien omistusta koskevista tilastoista annetun asetuksen (EU) N:o 1011/2012 (EKP/2012/24) muuttamisesta (EKP/2016/22) (EUVL L 222, 17.8.2016, s. 24).

(24) Suuntaviivat EKP/2013/7, annettu 22 päivänä maaliskuuta 2013, arvopaperien omistusta koskevista tilastoista (EUVL L 125, 7.5.2013, s. 17).

(25) Suuntaviivat EKP/2012/21, annettu 26 päivänä syyskuuta 2012, keskitetyn arvopaperitietokannan tietojen laadunvalvontakehyksestä (EUVL L 307, 7.11.2012, s. 89).

LIITE I YHTEISÖTIETOREKISTERI (RIAD) – JULKAISTAVAT LUETTELOT 1 OSA Tietoattribuutit, jotka on raportoitava julkaisutarkoituksia varten ylläpidettävistä tietoaineistoista Tietoattribuutin nimike (1) Luettelot, joiden osalta merkityksellinen: Rahalaitokset (MFIs) Sijoitusrahastot (IFs) Erityisyhteisöt (FVCs) Maksuliiketilastojen kannalta merkittävät laitokset (PSRIs) (1) Vakuutuslaitokset (ICs) Laji Päivitys-tiheys Laji Päivitys-tiheys Laji Päivitys-tiheys Laji Päivitys-tiheys Tyyppi Päivitys-tiheys Tunnisteet (Identifiers) — RIAD-koodi (RIAD code) M d M q M q M a M q — Kansallinen tunniste (national identifier) (jos saatavilla) M d O q M q M a M q — EGR-koodi (EGR code) O d O q — LEI (jos saatavilla) M d M q M q M a M q — BIC O d — ISIN:it (ISINs) (jos saatavilla) O m M q M q O q Nimi (Name) M d M q M q M a M q Kotimaa (Country of residence) M d M q M q M a M q Osoite (Address) (***) M d O q O q M a M q Yhtiömuoto (Legal form) (***) M d O q O q O a O q Noteerauksen merkki (Flag Listed) M d M q M q O a M q Valvonnan tyyppi (Type of supervision) M d M q M q M a M q Raportointivaatimukset (Reporting requirements) M d M q M q M a M q Toimiluvan muoto (Type of banking licence) M d O a Yhtiömuoto (Legal set-up) M q UCITS-merkki (Flag UCITS compliance) M q Alarahaston merkki (Flag Sub-fund) M q Siirron tyyppi (Type of transfer) M q Sijoitusrahastojen tyyppi (Type of Investment Funds) M q Sijoitusrahastojen sijoituspolitiikka (Investment policy for IFs) M q Maksupalvelujen tarjoajan merkki (Flag Payment service provider (PSP)) M a Maksujärjestelmäoperaattorin merkki (Flag Payment system operator (PSO)) M a Pienen maksupalvelujen tarjoajan merkki (Flag small PSP) M a Maksupelvelujen tarjoajalle myönnetyn poikkeuksen merkki (Flag PSP derogation granted) M a Maksupalvelujen tarjoajan toimiluvan tyyppi (Type of PSP license) M a Maksupalvelujen tarjoajan maantieteellinen toiminta-alue (PSP geographical scope) M a Institutionaalinen sektori (Institutional sector) M d M q M q M a M q Institutionaalisen sektorin yksityiskohdat (Institutional sector details) M d M q M q M a M q Institutionaalisen sektorin kontrolli (Institutional sector control) M d M q M q M a M q NACE-koodi (NACE code) M d M q M q O a M q Maantieteellinen sijainti (Geographic location (NUTS)) (***) M d O q O q M a M q Työntekijät kotimaa (Employment domestic) (1) O a O a O a O a O a Taseen loppusumma (EKP:n asetus) kotimaa (Balance sheet total (ECB Regulation) domestic) (1) M a O (2) a Nettovarallisuus kotimaa (Net assets domestic) (1) O a M a Bruttovakuutusmaksutulo kotimaa (Gross premiums written domestic) (1) M a Työntekijät yhteensä (Total employment) (2) O a O a O a O a O a Taseen loppusumma (Total balance sheet) (2) M a O a O a O (2) a Bruttovakuutusmaksutulo (Gross premiums written) (2) M a Perustamispäivä (Birth date) O d O q O q O a O q Lakkauttamispäivä (Closure date) M d M q M q M a M q ”Epäaktiivinen”-merkki (Flag ”IsInactive”) M d M q M q M a M q ”Likvidaation kohteena”-merkki (Flag ”Is under liquidation”) M d O q M q M a M q Vaaditut vastapuolet (Required counterparties) Erityisyhteisön alullepanija (Originator of FVC) M q Hallinnointiyhtiö (Management company) (tarvittaessa) M q M q Pääkonttori (Headquarters) M d M q Merkitys: M (pakollinen), O (vapaaehtoinen), tyhjä (ei sovellettavissa). Raportointitiheys: a (vuosittain), q (neljännesvuosittain), m (kuukausittain), d (päivittäin/ aina muutoksen tapahtuessa). Määräaika: vuosittaisille tiedoille (ellei muualla toisin mainittu) yksi kuukausi viitepäivän jälkeen. 2 OSA Yhteisöjen välisten suhteiden lajit Laji Päivitystiheys 1. Yrityksen sisäiset suhteet Oikeudellisen yksikön (oikeudellisten yksiköiden) ja yrityksen välinen suhde O — 2. Yritysryhmittymien sisäiset suhteet Oikeudellisten yksiköiden välinen määräysvaltasuhde M (c) q (Osake-enemmistöön perustumaton) omistajuussuhde oikeudellisten yksiköiden välillä O q 3. Muut suhteet Alkuunpanijan ja sen erityisyhteisön välinen yhteys M q Hallinnointiyhtiön ja sen eritysyhteisön/sijoitusrahaston välinen yhteys (f) (***) M q Ulkomaisen sivukonttorin ja sen kotimaisen päätoimipaikan välinen yhteys M q (d) Kotimaisen sivukonttorin ja sen ulkomaisen päätoimipaikan välinen yhteys M q Alirahaston ja sateenvarjorahaston välinen yhteys (***) M q Yhteisön ja sen ylimmän emoyhtiön välinen yhteys (e) (***) M m (1) (+) pl. ulkomaiset sivukonttorit (tai päätoimipaikat). (2) (++) ml. ulkomaiset sivukonttorit (tarvittaessa). (***) tarvittaessa. (1) On huomattava, että maksuliiketilastojen kannalta merkittävien laitosten (PSRIs) luettelo voi olla rahalaitosluettelon kanssa päällekkäinen. (2) Tämä tulisi raportoida vähintään yhdestä muuttujasta tiedonkeruujärjestelmän mukaan. (c) koskee vain ”pankkiryhmittymiä”, joiden päätoimipaikka on euroalueella, ja vastapuolia, joita tarkoitetaan asetuksessa (EU) 2016/867 (EKP/2016/13); muuten vapaaehtoinen. (d) vähintään neljännesvuosittain sektorin mukaan. (e) vain yksityiskohtaisia analyyttisiä luottotietoja koskevan yhteisen tietokannan (AnaCredit) kannalta merkitykselliset yhteisöt. (f) pl. itsehallinnolliset yhteisöt. (***) tarvittaessa.